
Gyermekbántalmazás a gyermekvédelemben

Sokat beszélünk manapság a családon belüli erőszakról, a gyermekek bántalmazásáról, még is hajlamosak vagyunk elfeledkezni arról, hogy a gyermekvédelem nem a gyermekek születésétől kezdődik, hanem a fogantatástól.
A gyermekbántalmazás nagyon bonyolult kérdés. Napjaink azonban egyik leggyakrabban elhangzott kérdései közé tartozik. A hivatalos statisztikák szerint több tízezer gyermeket érint évente a bántalmazás és több mint százezer mai felnőtt volt gyermekként szexuális bántalmazás áldozata. Az áldozatok több millióan lehetnek, akiket gyermekkorukban súlyosan bántalmaztak.
Munkám kutatási célja az volt, hogy minél jobban megismerhessem ezt a problémát, a lehetséges segítési módokat. Az általam talált információkat tovább adhassam olyan emberek számára, akik szintén segíteni szeretnének ezen probléma megoldásában.
Kutatási módszerem kérdőívezés volt. Két különböző kérdőívet állítottam össze. Egy kérdőívet kimondottan felnőtt szakemberek részére, akik a jelzőrendszer tagjai. Egy másikat pedig gyermekek részére, akik gyermekvédelmi intézményben nevelkednek. Szakembereknek készült kérdőívemet online és papír formában töltötték ki, a gyerekek csak papír formában töltöttek ki kérdőíveket. Kérdőívemben állítások és eldöntendő kérdések egyaránt megtalálhatók. Likert-skála is szerepel a kérdések között. Kérdőívemben szereplő kérdések egymásra épültek. A szakemberek és a gyerekek segítségével két szemszögből ismerkedhettem meg a problémákkal.
Munkám végén arra térek ki, hogy milyen további vizsgálati lehetőségek vannak. Milyen módszereket tudnánk alkalmazni, hogy megoldhassuk, visszafoghassuk a problémát. Mit kell nekünk tennünk, hogy egészséges felnőtt világot hozhassunk létre saját családjainkkal együtt. 



